অনুসন্ধানে জানা গেছে, শতকরা ৯০ ভাগ ভুয়া ডিগ্রীধারী ডাক্তার দ্বারাই বেশিরভাগ বেসরকারি হাসপাতাল- ক্লিনিক-নার্সিং হোমের চিকিৎসা সেবা পরিচালিত হচ্ছে। বাণিজ্যের লক্ষ্যে ভুয়া ডাক্তাররা নামের পেছনে এফআরএসএইচ, এমএসিপি, এফএসিপি, পিজিটি, এমডি ও এফসিপিএস (ইনকোর্স) ও পার্ট-১ অথবা পার্ট-২সহ বিভিন্ন ডিগ্রীর কথা উল্লেখ করে থাকে। শুধু তাই নয়, ভুয়া ডিগ্রীর সঙ্গে লন্ডন, আমেরিকা, অস্ট্রেলিয়া, রাশিয়াসহ বিভিন্ন দেশের নামও উলেখ করা হয়। এ কারণে সাধারণ রোগীরা এসব ডাক্তারকে বিদেশী ডিগ্রীপ্রাপ্ত বলে মনে করেন। এতো এতো ডিগ্রি দেখে সরল মনে ভুয়া ডাক্তারদের দেখানোর জন্য ভিড় জমায়। এ সুযোগে ভুয়া ডাক্তাররা রোগী প্রতি ফি নেন পাঁচশ’ থেকে পাঁচ হাজার টাকা পর্যন্ত। সূত্র জানায়, জেনারেল প্র্যাকটিশনার হিসেবে নিয়োগ পাওয়ার ক’দিন পর থেকেই একশ্রেণির প্রশিক্ষনার্থী নিজেকে এমবিবিএস এবং বিশেষজ্ঞ ডাক্তার হিসেবে পরিচয় দিতে শুরু করেন। কমিশনের লোভে এক শ্রেণীর দালাল চক্র একের পর এক অসহায় রোগীকে ওই সব ভুয়া ডাক্তারের কাছে পকেট কাটার জন্য নিয়ে যায়। হাসপাতালের নার্স, টেকনিশিয়ান, পিয়ন, ম্যানেজার, প্রশাসক সকলেই চিকিৎসক হিসেবে রোগী দেখেন এবং জটিল অপারেশনে অংশ নেন। রোগ নির্ণয় ও প্রেসক্রিপশনে ত্রুটি থাকে অহরহ। আর ভুল ওষুধের পার্শ্বপ্রতিক্রিয়ায় প্রায়ই রোগী মারা যাওয়ার ঘটনাকে স্বজনরা এখন নিয়তি বলে মেনে নিতেই বাধ্য হচ্ছেন।